Гега (село)

Гѐга е село в Югозападна България. То се намира в община Петрич, област Благоевград.

География
Село Гега се намира в планината Огражден, близо до границата със Северна Македония. Разположено е на около 700 m надморска височина. На 900 m източно от селото тече река Градешница. Климатът е преходно-средиземноморски. Селото е един от удобните изходни пунктове за високите части на Огражден и най-високият ѝ връх на българска територия – Билска чука (1644 m).

На името на селото е именуван нос Гега (Gega Point) на остров Астролабия, Антарктида.

История 
Предполага се, че селото е основано от преселници от Беровско в началото на XIX век. През 1870 година е изградена черквата „Успение Богородично“ (паметник на културата).

До 1947 година Гега е част и център на село Игуменец, съставено от 12 планински махали в Огражден, впоследствие обособени като села. В периода 1946 – 1956 година в Гега се заселват жителите на махалата Водениците, която тогава е обезлюдена. В 1959 година към Гега са присъединени махалите Долни край и Учкунци.

Според статистиката на секретаря на Българската екзархия Димитър Мишев („La Macédoine et sa Population Chrétienne“) в 1905 година християнското население на махала Гегова от село Егуменец се състои от 672 българи екзархисти. В махалата има 1 начално българско училище с 1 учител и 24 ученици.

При избухването на Балканската война в 1912 година пет души от Гега са доброволци в Македоно-одринското опълчение.

Население

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Обществени институции 
 Читалище „Гоце Делчев“
 Основно училище „Антон Попов“ (предишно име „Св. св. Кирил и Методий“), закрито

Културни и природни забележителности 
 Поповата къща, родна къща на Антон Попов, бивш музей, паметник на културата
 Църква „Успение Богородично“
 Параклис „Възнесение Господне“, 2005 година, в началото на селото.
 Чуриловски манастир, на 2 km между Гега и село Чурилово. Възстановен е през 1858 година на мястото по-рано съществувал манастир, както личи от фермана за „разширяването и построяването“ на църквата „Свети Георги“, издаден на 5 април 1857 година от султан Абдул Меджид. Строен и изографисан от майстори от Дебърската школа. Към манастира е съществувало килийно училище (по-късно новобългарско), чиято сграда е запазена.

Редовни събития 
 15 август – събор по случай Успение Богородично
 6 май, Гергьовден – събор на манастира „Св. Георги“ за празника на св. Георги
 29 юни – събор на манастира „Св. Георги“ за празника на св. апостоли Петър и Павел
 20 юли – курбан на параклиса „Възнесение Господне“ за празника на св. Илия
 8 септември – събор на манастира „Св. Георги“ за празника Рождество Богородично

Личности 
 Родени в Гега
  Антон Попов (1915 – 1942), български журналист и поет
  Благородна Божинова (1925 – 2000), българска общественичка, концлагеристка
  Златин Ангелски (около 1837 – 1914), български възрожденски деец
  Иван Николов, македоно-одрински опълченец, 4 рота на 15 щипска дружина
  Иван Стоянов, македоно-одрински опълченец, 4 рота на 15 щипска дружина
  Костадин Попов (Попстоянов) (около 1850 – 1904), български революционер, войвода на ВМОК
  Никола Иванов (? – 1913), македоно-одрински опълченец, 4-та рота на 15-а щипска дружина, безследно изчезнал на 23 юни 1913 г.
  Никола Попов (1889 – 1922), български учител и революционер
  Серафим Костадинов Попов, български учител, завършил Сярското педагогическо училище в 1909 г., преподавал в Коларово през учебната 1912/1913 г.
  Серафим Райчев, загинал в Унгария през 1945 г.
  Стефан Попгеоргиев (1889 – безследно изчезнал през октомври 1944), македоно-одрински опълченец, четата на Дончо Златков, 4-та рота, 14-а воденска дружина
  Свещеник Георги Попстоянов (? – 1916), македоно-одрински опълченец, четата на Миладин Тренчев

Вижте също 
 Игуменец

Външни препратки 
 Гега чешмите по пътя към Чуриловския манастир
 Снимки от Гега

Бележки 

Села в област Благоевград
Населени места в община Петрич